*****

ΚΑΝΟΝΙΣΜΟΣ (ΕΟΚ) αριθ. 3480/84 ΤΗΣ ΕΠΙΤΡΟΠΗΣ

της 12ης Δεκεμβρίου 1984

για τροποποίηση των κανονισμών (ΕΟΚ) αριθ. 2278/84 και (ΕΟΚ) αριθ. 1687/76 όσον αφορά την πώληση βουτύρου παρέμβασης που προορίζεται για εξαγωγή υπό μορφή «ghee»

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1557/84 (2), και ιδίως το άρθρο 6 παράγραφος 7,

Εκτιμώντας:

ότι ο κανονισμός (ΕΟΚ) αριθ. 2278/84 της Επιτροπής της 31ης Ιουλίου 1984 όσον αφορά την πώληση, σε καθορισμένη τιμή, του βουτύρου που προορίζεται για εξαγωγή, υπό μορφή «ghee», προς ορισμένου προορισμούς και την τροποποίηση του κανονισμού (ΕΟΚ) αριθ. 1687/76 (3), όπως τροποποιήθηκε τελευταία από τον κανονισμό (ΕΟΚ) αριθ. 2815/84 (4), προβλέπει την εξαγωγή «ghee» προς ορισμένους προορισμούς που αναφέρονται στο παράρτημα Ι του εν λόγω κανονισμού· ότι διαπιστώθηκε ότι και άλλες τρίτες χώρες ενδιαφέρονται να αγοράσουν «ghee» που έχει παρασκευαστεί σύμφωνα με τις διατάξεις του κανονισμού (ΕΟΚ) αριθ. 2278/84· ότι πρέπει να διαγραφεί το παράρτημα Ι του εν λόγω κανονισμού· ότι πρέπει, κατά συνέπεια, να προσαρμοστεί ο κανονισμός (ΕΟΚ) αριθ. 1687/76 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 3457/84 (6)·

ότι, εξάλλου, ο κανονισμός (ΕΟΚ) αριθ. 2278/84 προβλέπει στο παράρτημα ΙΙ τα προϊόντα που πρέπει να προστίθενται στο τελικό προϊόν προκειμένου να είναι δυνατή η διάκριση ανάμεσα στο «ghee» και στα άλλα προϊόντα που παρασκευάζονται με βάση το βούτυρο· ότι διαπιστώθηκε ότι η νομοθεσία των περισσότερων εισαγωγικών χωρών δεν επιτρέπει την παρουσία στο «ghee» άλλων προϊόντων εκτός των παραγώγων του βουτύρου· ότι πρέπει, κατά συνέπεια, να αναλάβουν οι ενδιαφερόμενοι να συμβιβαστούν προς τη νομοθεσία της χώρας προορισμού και να καταργηθεί η υποχρέωση να προστίθενται ξένα προϊόντα στο βούτυρο·

ότι τα μέτρα που προβλέπονται στον παρόντα κανονισμός είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2278/84 τροποποιείται ως εξής:

1. Στο άρθρο 1, διαγράφονται οι όροι «προς έναν από τους προορισμούς του παραρτήματος Ι».

2. Το κείμενο του άρθρου 8 αντικαθίσταται από το ακόλουθο κείμενο:

«Άρθρο 8

Το βούτυρο μεταποιείται, στις επιχειρήσεις που αναφέρονται στο άρθρο 3, σε "ghee" που περιέχει τουλάχιστον 99,6 % λιπαρές ουσίες γάλακτος, καθώς και μία ή περισσότερες ενώσεις που προσδίδουν άρωμα στο "ghee". Το τελικό προϊόν πρέπει να έχει τη χαρακτηριστική οσμή και γεύση του "ghee".»

3. Διαγράφονται τα παραρτήματα Ι και ΙΙ.

Άρθρο 2

Στο παράρτημα ΙΙ του κανονισμού (ΕΟΚ) αριθ. 1687/76 «προϊόντα που έχουν διαφορετική χρησιμοποίηση ή/και προορισμό από εκείνους που αναφέρονται υπό ΙΙ», στο σημείο 24, διαγράφονται οι όροι «προς ορισμένους προορισμούς», και η σχετική υποσημείωση (24) συμπληρώνεται με: «και ΕΕ αριθ. L 326 της 13. 12. 1984, σ. 13».

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Δεκεμβρίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 150 της 6. 6. 1984, σ. 6.

(3) ΕΕ αριθ. L 209 της 4. 8. 1984, σ. 8.

(4) ΕΕ αριθ. L 264 της 5. 10. 1984, σ. 6.

(5) ΕΕ αριθ. L 190 της 19. 7. 1976, σ. 1.

(6) ΕΕ αριθ. L 319 της 8. 12. 1984, σ. 9.